K. Tóthová, poslankyňa: (2001-10-03):
I. Presperín, podpredseda NR SR: ... ktorý bude spresnený a ktorý bude... (Ruch v sále.) Prosím ďalej. Nikto. Prosím, keby sme rešpektovali, že dohlasujeme a potom budeme dávať procedurálny návrh. Dobre? Dohlasujeme teraz dva zákony, ktoré boli ohlásené. Teraz budeme pokračovať v rokovaní o vládnom návrhu zákona, ktorým sa mení a dopĺňa Obchodný zákonník a o zmene a doplnení zákona č. 600/1992 Zb. o cenných papieroch v znení neskorších predpisov ( tlač 989). Prosím pána ministra spravodlivosti Čarnogurského, aby zaujal miesto určené pre navrhovateľov, a spoločného spravodajcu výborov pána poslanca Brňáka, aby zaujal miesto určené pre spravodajcov výborov. Pán poslanec Orosz podal v mene skupiny poslancov v súlade s ustanovením § 85 ods. 3 zákona o rokovacom poriadku návrh na opakovanie druhého čítania o tomto vládnom návrhu zákona a zároveň návrh, aby tento zákon bol prerokovaný opakovane len na schôdzi Národnej rady. Prosím, dávam hlasovať o týchto návrh pána poslanca Orosza. Prosím, hlasujte. Hlasujte, prosím. (Hlasovanie.) Prítomných je 93 poslancov, za 86, proti nikto, zdržali sa 3, nehlasovali 4. Konštatujem, že návrh na opakovanie druhého čítania sme schválili, takisto sme schválili prerokovanie opakovania len na schôdzi Národnej rady. Pristúpime k opakovanému druhému čítaniu o vládnom návrhu zákona, ktorým sa mení a dopĺňa Obchodný zákonník a o zmene a doplnení zákona č. 600/1992 Zb. o cenných papieroch v znení neskorších predpisov (tlač 989). Otváram rozpravu a pýtam sa, kto sa chce prihlásiť do rozpravy. Pán poslanec Orosz. Končím možnosť prihlásiť sa do rozpravy ústne a dávam slovo pánu poslancovi Oroszovi. L. Orosz, poslanec: Ďakujem za slovo, pán podpredseda. Vážený pán minister, vážené dámy, vážení páni, dovoľte mi, aby som v rámci opakovaného druhého čítania o novele Obchodného zákonníka predložil tri skupiny pozmeňujúcich návrhov. Tá prvá skupina sa týka legislatívnotechnických a jazykových opráv v celom texte zákona. Ten pozmeňujúci návrh ste dostali ešte pred letnými prázdninami, je tam celý text novely s tým, že obyčajným plnotučným písmom sú tam vyznačené zapracované pozmeňujúce a doplňujúce návrhy, ktoré sme schválili v rámci riadneho druhého čítania, a legislatívnotechnické a jazykové opravy, opravy jazykových a legislatívnotechnických chýb sú vyznačené kurzívou plnotučným písmom. Žiaľ, musím konštatovať, že pri prepise tohto návrhu došlo k dvom prepisovým chybám, a to na strane 59, resp. 60. Tá prvá sa týka textu § 182 písm. e), kde slová na „splatenie emisného kurzu akcií, ak spoločnosť v rozpore s týmto zákonom upísala akcie vytvárajúce jej základné imania (§ 161)“, nemá byť v texte písmena e), ale len v texte písmena f). Je to zjavná prepisová chyba. Takisto potom v § 182 ods. 2 je text „podľa ods. 2“, tam má byť text „podľa ods. 1“. Poprosil by som, keby ste potom zobrali na vedomie tieto technické chyby, ktoré boli vykonané pri prepise. Druhá skupina pozmeňujúcich návrhov, sú to dva pozmeňujúce návrhy, ktoré sa týkajú vypustenia článku II z tohto návrhu zákona. Článok II predstavoval novelu zákona o cenných papieroch, to sa prejavovalo aj v nadpise tohto zákona, ktorý prerokúvame. Keďže medzičasom bol predložený do legislatívneho procesu vládny návrh zákona o cenných papieroch a investičných službách, je to tlač 1133, ktorý má nadobudnúť účinnosť 1. 1. 2002, je vhodnejšie, aby sme to, čo sa nachádza dnes v tlači 989, premietli v legislatívnom procese do tlače 1133, a tým sa zabezpečí, aby zákon o cenných papieroch bol novelizovaný len jedenkrát v určitom časovom úseku. To je druhá skupina pozmeňujúcich návrhov. Tretia skupina pozmeňujúcich návrhov smeruje k väzbe medzi § 68 a § 68a. Ide o štyri pozmeňujúce návrhy, ktoré prečítam. V čl. I bod 41 sa v § 68 ods. 6 písm. c) vypúšťajú slová „alebo sa založením, splynutím alebo zlúčením spoločnosti poruší zákon“. Druhý bod. V čl. I bod 42 sa v § 68a ods. 2 slová „o neplatnosti spoločnosti môže rozhodnúť len súd, a to aj bez návrhu, ak“ sa nahrádzajú slovami „súd môže rozhodnúť o neplatnosti spoločnosti a jej vstupe do likvidácie, len ak“. Po tretie. V čl. I bod 42 sa v § 68a vypúšťa ods. 3 a pôvodný ods. 4 sa označuje ako ods. 3. Po štvrté. V čl. IV sa za slová „dňom vyhlásenia“ vkladá čiarka a slová „okrem § 68, ktorý nadobudne účinnosť dňom vyhlásenia“. Odôvodnenie je obsiahnuté v tom písomnom návrhu. Zdôrazňujem, že ide o zvýraznenie väzby medzi § 68, ktorý hovorí o zániku spoločnosti, a § 68a, ktorý hovorí o neplatnosti spoločnosti. To je všetko, ďakujem pekne za pozornosť. I. Presperín, podpredseda NR SR: Ďakujem pánu poslancovi Oroszovi za jeho vystúpenie v rozprave. Bol jediný, ktorý bol prihlásený do rozpravy. Faktické poznámky k jeho vystúpeniu nie sú žiadne. Vyhlasujem rozpravu o tomto bode programu za skončenú. Pýtam sa pána ministra, či sa chce vyjadriť. Nech sa páči, pán minister, máte slovo. J. Čarnogurský, minister spravodlivosti SR: Áno, navrhujem schváliť tieto pozmeňujúce návrhy, pretože sú dobré. I. Presperín, podpredseda NR SR: Ďakujem. Pán spoločný spravodajca požiadal taktiež o slovo. P. Brňák, poslanec: Ďakujem pekne, pán predsedajúci. Neodpustím si jednu poznámku v súvislosti s celým blokom pozmeňujúcich a doplňujúcich návrhov. Chcem povedať, že ak by sa pristúpilo k týmto prácam v súvislosti s novelou Obchodného zákonníka dôsledne, cieľavedome a systémovo, že by sme si mohli odpustiť tento, by som povedal, dosť vážny zásah, vážny z hľadiska rozsahu. A vlastne sme skomplikovali celú situáciu tak, že o návrhu zákona, ktorý mal byť podľa môjho názoru už dnes účinný, aby tam bola istá legisvakančná lehota na prípravu všetkých zainteresovaných subjektov súvisiacich s novelou Obchodného zákonníka, že sme sa zdržali a že rokujeme o tejto novele až dnes. Tiež chcem prejaviť predovšetkým zo strany Hnutia za demokratické Slovensko istú veľkorysosť v tom, že nebudeme nejako dogmaticky ľpieť na forme predloženého bloku pozmeňujúcich návrhov, lebo forma jednoducho nie je celkom v súlade s rokovacím poriadkom Národnej rady Slovenskej republiky, pretože tie pozmeňujúce návrhy sa predkladajú v rámci celého akéhosi čistopisu z hľadiska vypichnutia tých pozmeňujúcich a doplňujúcich návrhov. Čiže nie sú ani zdôvodnené, ale myslím si, že vzhľadom na to, že tento návrh novely je potrebný a nebudeme za opozíciu toto v túto chvíľu vyčítať, ale treba sa vyvarovať toho, aby sme takýmto postupom postupovali pri budúcich novelizáciách zákonov. To je všetko, pán predsedajúci. I. Presperín, podpredseda NR SR: Ďakujem pekne, pán spoločný spravodajca. Pýtam sa, či môžeme pristúpiť k hlasovaniu. P. Brňák, poslanec: Áno, z hľadiska rozpravy vyplynul blok troch pozmeňujúcich a doplňujúcich návrhov, a teda v troch písomných dokumentoch. Najskôr by sme mali dať hlasovať o tom čistopise k tlači 989, ktorý majú všetci poslanci a kde by sa malo dať en bloc hlasovať o všetkých tých pozmeňujúcich a doplňujúcich návrhoch, ktoré sú vyznačené hrubšou kurzívou v celom texte novely Obchodného zákonníka. I. Presperín, podpredseda NR SR: Páni poslanci, žiadam vás, aby ste prišli do rokovacej sály na hlasovanie. Páni poslanci, dostavte sa do rokovacej sály, budeme pokračovať v hlasovaní o ďalších dvoch návrhoch zákonov. Prosím, prezentujte sa, páni poslanci. Prezentujeme sa teraz. Prezentujeme sa teraz. 80 prítomných. Prosím, pán spoločný spravodajca, buďte taký dobrý, uveďte ešte raz. P. Brňák, poslanec: Budeme hlasovať o materiáli, ktorý máte každý na stole, ten materiál má názov K tlači 989 a je celým čistopisom novely Obchodného zákonníka. Budeme hlasovať en bloc o všetkých pozmeňujúcich a doplňujúcich návrhoch, ktoré sú vyznačené hrubšou kurzívou v rámci celého textu. I. Presperín, podpredseda NR SR: Dávam hlasovať o predloženom návrhu. Prosím, hlasujte. Hlasujte. (Hlasovanie.) Prítomných je 85 poslancov, za 84, proti nikto, nezdržal sa nikto, nehlasoval 1. Tieto návrhy boli schválené. Ďalej. P. Brňák, poslanec: Ďakujem pekne. Pán predsedajúci, iba kvôli poriadku uvádzam, že došlo tam aj k oprave, ktorú avizoval pán poslanec Orosz, v dvoch technických pripomienkach, aby pri prepisovaní bolo zrejmé, že tento text je už opravený o tie dve čiastky. To bol len technický problém. A ďalší blok pozmeňujúcich návrhov v rozsahu celkom štyroch pozmeňujúcich návrhov týkajúcich sa bodov 41 a 42 a v čl. IV tiež je možné pristúpiť k hlasovaniu en bloc spôsobom. I. Presperín, podpredseda NR SR: Prosím, budeme hlasovať o týchto návrhoch, ktoré predložil pán spoločný spravodajca. (Hlasovanie.) Prítomných je 87 poslancov, za 86, proti nikto, nezdržal sa nikto, nehlasoval 1. Aj tieto návrhy sme schválili. P. Brňák, poslanec: Posledné pozmeňujúce návrhy, ktoré predniesol pán poslanec Orosz, sa týkajú názvu zákona a čl. II. Tiež je možné o nich hlasovať spolu, o týchto dvoch návrhoch. I. Presperín, podpredseda NR SR: Prosím, hlasujte o návrhoch pána poslanca Orosza. Hlasujte. (Hlasovanie.) Prítomných je 89 poslancov, za 89 poslancov, proti nikto, nezdržal sa nikto, hlasovali všetci. Konštatujem, že aj tieto návrhy boli prijaté. Pýtam sa, pán spoločný spravodajca, aké máte návrhy na pokračovanie prerokovania tohto vládneho návrhu zákona v treťom čítaní podľa § 84 ods. 2 zákona o rokovacom poriadku. P. Brňák, poslanec: Vzhľadom na poverenie ústavnoprávneho výboru, pán predsedajúci, môžeme prikročiť k hlasovaniu o treťom čítaní. I. Presperín, podpredseda NR SR: Dávam hlasovať o tomto návrhu. Hlasujte. (Hlasovanie.) Prítomných je 90 poslancov, za 88, proti nikto, zdržali sa 2, hlasovali všetci. Konštatujem, že tento návrh sme schválili. Pristúpime teda k tretiemu čítaniu o tomto vládnom návrhu zákona. Otváram rozpravu v rámci tretieho čítania a pýtam sa, či niekto z poslancov chce podať návrhy podľa § 85 zákona o rokovacom poriadku. Konštatujem, že nie. Vyhlasujem teda rozpravu za skončenú. Keďže v rámci tohto čítania neboli podané žiadne návrhy, podľa § 86 zákona o rokovacom poriadku pristúpime k hlasovaniu o návrhu zákona ako o celku. Prosím, páni poslanci, aby ste sa prezentovali a hlasovali o tomto vládnom návrhu zákona ako o celku. (Hlasovanie.) Prítomných je 91 poslancov, za 85, proti nikto, zdržalo sa 5, nehlasoval 1. Konštatujem, že sme schválili vládny návrh zákona, ktorým sa mení a dopĺňa Obchodný zákonník a o zmene a doplnení zákona č. 600/1992 Zb. o cenných papieroch v znení neskorších predpisov. Ďakujem pánu spravodajcovi aj pánu ministrovi. Pokračovať budeme hlasovaním o vládnom návrhu zákona, ktorým sa mení a dopĺňa zákon č. 99/1963 Zb. Občiansky súdny poriadok v znení neskorších predpisov (tlač 990). Pýtam sa spoločného spravodajcu pána poslanca Ivanka, či môžeme pristúpiť k hlasovaniu. Nech sa páči. Podľa § 83 ods. 3 zákona o rokovacom poriadku pristúpime najskôr k hlasovaniu o návrhoch zo spoločnej správy výborov. Prosím pána spoločného spravodajcu, aby toto hlasovanie uvádzal. A. Ivanko, poslanec: Ďakujem za slovo, pán predsedajúci. Pristúpime k hlasovaniu podľa § 83 rokovacieho poriadku o tlači 990, je to zákon č. 99/1963 Občiansky súdny poriadok v znení neskorších predpisov. O pozmeňujúcich a doplňujúcich návrhoch odporúčam hlasovať takto: a) spoločne o bodoch 1, 2, 3, 4, 5, 6, 7, 8, 9, 11, 12, 13, 14, 16, 17, 19 s návrhom gestorského výboru predmetné návrhy schváliť; b) o bodoch 10 a 19 navrhujem, aby sme hlasovali osobitne, keďže tieto sú dotknuté pozmeňujúcimi návrhmi pani poslankyne Záborskej. I. Presperín, podpredseda NR SR: Budeme hlasovať, páni poslanci, najskôr o bodoch 1, 2, 3, 4, 5, 6, 7, 8, 9, 11, 12, 13, 14, 16, 17, 19 spoločne s návrhom gestorského výboru schváliť ich. Prosím, hlasujte. Hlasujte, prosím. (Hlasovanie.) Prítomných je 83 poslancov, za 74, proti nikto, zdržalo sa 6, nehlasovali 3. Tieto návrhy boli schválené. Ďalej. A. Ivanko, poslanec: Ďakujem, pán predsedajúci. Teraz pristúpime k hlasovaniu o bodoch 10 a 19 zo spoločnej správy. I. Presperín, podpredseda NR SR: Môžeme o nich hlasovať spoločne, o týchto dvoch? A. Ivanko, poslanec: Áno, spoločne. I. Presperín, podpredseda NR SR: Takže hlasujme spoločne o týchto dvoch bodoch. Nech sa páči, hlasujte. Hlasujte o dvoch bodoch, ktoré boli uvedené. (Hlasovanie.) Prítomných je 92 poslancov, za 13 poslancov, proti 44, zdržalo sa 35, hlasovali všetci. Tieto body neboli schválené. A. Ivanko, poslanec: Ďakujem pekne, pán predsedajúci. Teraz pristúpime k hlasovaniu o bodoch 15, 18 a 20 s návrhom gestorského výboru predmetné návrhy neschváliť. Čiže ešte raz: 15, 18 a 20. I. Presperín, podpredseda NR SR: Hlasujeme, prosím. S návrhom gestorského výboru neschváliť ich. (Hlasovanie.) Prítomných je 86 poslancov, za 4, proti 67, zdržalo sa 14, nehlasoval 1. Tieto návrhy sme neprijali. Ďalej. A. Ivanko, poslanec: Áno. Pán predsedajúci, hlasovali sme o všetkých bodoch zo spoločnej správy. Teraz by sme hlasovali o pozmeňujúcich a doplňujúcich návrhoch, ktoré vzišli z rozpravy. V rozprave celkom vystúpili traja poslanci, a to pani poslankyňa Záborská, pán poslanec Slafkovský a pán poslanec Ivanko. Pristúpime teraz k hlasovaniu o pozmeňujúcich a doplňujúcich návrhoch pani poslankyne Anny Záborskej. Chcem tu poznamenať, predtým než budeme ešte hlasovať, že bod 1 a bod 2 sú nad rámec novely, preto by som poprosil predkladateľa, aby sa vyjadril k týmto bodom. (Reakcia predkladateľa.) Takže môžete dať hlasovať. I. Presperín, podpredseda NR SR: Ešte raz to upresníme, prosím, o čom budeme hlasovať. A. Ivanko, poslanec: Budeme hlasovať o pozmeňujúcich a doplňujúcich návrhoch, ktoré predložila pani poslankyňa Záborská v rozprave. Budeme hlasovať celkom o piatich pozmeňujúcich a doplňujúcich návrhoch. Pani poslankyňa navrhla, aby sme o všetkých hlasovali spoločne. I. Presperín, podpredseda NR SR: Prosím, hlasujte. Hlasujeme spoločne o všetkých pozmeňujúcich návrhoch, ktoré podala pani poslankyňa Záborská. (Hlasovanie.) Prítomných je 89 poslancov, za 82, proti 1, zdržalo sa 5, nehlasoval 1. Pozmeňujúce návrhy pani poslankyne Záborskej boli schválené. Prosím ďalej. A. Ivanko, poslanec: Ďakujem pekne, pán predsedajúci. Teraz budeme hlasovať o pozmeňujúcom návrhu pána poslanca Slafkovského. Pán poslanec Slafkovský predložil celkom dva pozmeňujúce návrhy. Poprosil by som ho, aby sa vyjadril k týmto svojim pozmeňujúcim návrhom. I. Presperín, podpredseda NR SR: Pán poslanec Slafkovský, prosím.